Toshkentda bank xodimi 170 mln so‘m miqdoridagi pensiya pullarini o‘zlashtirgani aniqlandi

Bosh prokuratura huzuridagi Iqtisodiy jinoyatlarga qarshi kurashish departamentining Mirzo Ulug‘bek tuman bo‘limi tomonidan Xalq banki Mirzo Ulug‘bek filialining murojaatiga asosan tergovga qadar tekshiruv o‘tkazilgan.
«Tekshiruvda filialning sayyor kassa hisobchi-nazoratchisi T.T. 2020 yilning sentyabr oyidan 2021 yilning yanvar oyiga qadar bo‘lgan davrda o‘ziga ishonib topshirilgan 170 million so‘m pensiya va nafaqa pullarini egalariga tarqatmasdan, o‘zlashtirish yo‘li bilan talon-toroj qilgani aniqlangan.
Mazkur holat yuzasidan qonunbuzarga nisbatan Jinoyat kodeksining 167-moddasi 3-qismi bilan (juda ko‘p miqdorda o‘zlashtirish yoki rastrata yo‘li bilan talon-toroj qilish) jinoyat ishi qo‘zg‘atilib, tergov harakatlari o‘tkazilmoqda», deya departament vakilining so‘zlarini keltirmoqda Kun.uz muxbiri.
Xalq banki ham ushbu holatga rasman munosabat bildirgan. Qayd etilishicha, 26 yanvar kuni aksiyadorlik tijorat Xalq banki mas'ul  xodimlari tomonidan bankning Mirzo Ulug‘bek filiali tekshirilganida, sayyor kassa xodimi T.T. tomonidan yanvar  oyi uchun pensiya to‘lovlarini tarqatish maqsadida olingan naqd pul mablag‘laridan 170 mln. so‘m kamomad aniqlangan.
«Tarqatish uchun ajratilgan mablag‘lar tumandagi mavjud pensiya va nafaqa oluvchilarga yetkazilgan. Shu bilan birga, Mirzo Ulug‘bek filiali tomonidan uyda yo‘q, vafot etgan, ko‘chib ketgan fuqarolarning pensiya va nafaqa pul mablag‘lari o‘rnatilgan tartibda yanvar oyining oxirida tuman Pensiya jamg‘armasiga qaytarilgan. Bank xodimi T.T. tomonidan kunlik kassadan olinadigan bo‘nak naqd pul mablag‘i o‘zlashtirilgan.
Ushbu holat yuzasidan shu kunning o‘zida huquqni muhofaza qilish organlariga belgilangan tartibda hujjatlar taqdim qilingan», deyiladi bank matbuot kotibining kanalida e'lon qilingan bayonotda.